[Foto’s] Elf dragtige koeie opgekapFoto: Marius Fouche. WAARSKUWING: Die foto’s onderaan die berig kan sensitiewe lesers of kinders ontstel. ŉ Boer van Parys het die afgelope langnaweek 11 Bonsmara-koeie aan veediefstal afgestaan. Marius Fouche van Fouche-boerdery het aan Maroela Media gesê hy boer met Bosmara-beeste en bedryf ook ŉ Brahman-stoetery in Parys op die Fochville-pad uit. Die voorval het laat Vrydagaand of vroeg Saterdagoggend plaasgevind. “Ons het Saterdagoggend op die beeste afgekom. Dit is verskriklik om te sien, hulle het net die boude en blaaie gesteel. Ook net drie van die beeste se kele is afgesny, die res is lewend opgekap,” het Fouche gesê. Volgens Fouche is nege van die beeste op die toneel dood en het hulle nog twee in die veld gekry. “Ons moes twee koeie wat te erg beseer was vanoggend skiet, ek kon nie eens kyk nie. Daar is drie wat ons hoop ons kan deurtrek, dié drie se sterte is afgesny en hul bene is gekap,” het Fouche verduidelik. Fouche het gesê dis al die vyfde voorval in ŉ jaar se tyd op hul plaas. “Gewoonlik het hulle net twee of drie beeste doodgemaak, al die vleis gevat en net die kop, ribbes en nek gelos. Hulle het nou absoluut gemors met die vleis. Dis nagenoeg 1,8 ton se vleis wat hulle gesteel het.” “Al die koeie was dragtig en daar is nou ook kalfies wat nie ma’s het nie. ‘n Buurman het gesê twee van sy koeie het kallers verloor; ons hoop dié kalfies kan nou aan hulle suip.” “Hulle het die drade op drie plekke geknip en die koeie in ŉ deel ingejaag waar twee drade bymekaar kom. Van die koeie wie se kele nie afgesny is nie en wat lewend opgekap is, se tonge was middeldeur gebyt. Hierdie koeie is mak, as jy nou naby hulle kom, skrik hulle vir jou; ons het ŉ hele span mense nodig om hulle in die kraal in te jaag,” het Fouche gesê. “As iemand nog vir my sê hulle is honger en hulle het nie kos nie en vra of hulle ŉ bees kan kry, sal ek dit nog oorweeg, maar hierdie daad is so wreed en ongevoelig,” het Fouche gesê. Sers. Kelebogile Moleko, woordvoerder van die polisie, het aan Maroela Media bevestig dat ŉ saak van veediefstal Saterdagoggend by die Buffelshoek-polisiestasie aanhangig gemaak is. WAARSKUWING: Die foto’s kan sensitiewe lesers of kinders ontstel.